Γουλιέλμος Ε΄ της Βαυαρίας

Ο Γουλιέλμος Ε΄ (γερμ.: Wilhelm V, 29 Σεπτεμβρίου 1548 - 7 Φεβρουαρίου 1626) ο λεγόμενος ευσεβής από τον Οίκο των Βίττελσμπαχ, ήταν δούκας της Βαυαρίας (1579-1597).

Βιογραφία
Γεννήθηκε στο Λάντσουτ και ήταν ο πρωτότοκος γιος του Αλβέρτου Ε΄ δούκα της Βαυαρίας και της Άννας των Αψβούργων, κόρης του Φερδινάνδου Α΄ αρχιδούκα της Αυστρίας και βασιλιά της Ουγγαρίας, Βοημίας, Γερμανίας.

Τα νεανικά έτη
Οι εκπαιδευτές του ήταν Ιησουίτες και συνδέθηκε με το δόγμα της Αντιμεταρρύθμισης. Αφιέρωνε καθημερινά χρόνο σε λειτουργίες, προσευχή, περισυλλογή και θρησκευτικές αναγνώσεις, γι αυτό και αποκλήθηκε ευσεβής (pious). Λάμβανε μέρος σε αφιερώσεις, λειτανίες και προσκυνηματικές περιοδείες. Ως διάδοχος διέμενε στην αρχαία καθέδρα των Βίττελσμπαχ, το κάστρο Τράουζνιτς στο Λάντσουτ. Το διάστημα 1568-78 το μετέτρεψε, από ένα γοτθικό φρούριο, σε ένα αναγεννησιακό σύνολο με ωραίες αναλογίες και μία τοξωτή εσωτερική αυλή.

Η διακυβέρνηση
Όπως ο πατέρας και ο πάππος του, ήταν υπέρμαχος της Αντιμεταρρύθμισης. Εξασφάλισε στον νεότερο αδελφό του Ερνέστο την αρχιεπισκοπή-εκλεκτοράτο της Κολωνίας με την εκστρατεία του 1583. Ο άλλος του αδελφός Φερδινάνδος διοικούσε τον στρατό κατά τον Πόλεμο της Κολωνίας, όπου τη θέση διεκδικούσε ο καλβινιστής Γκέμπχαρντ Τρούχζες φον Βάλντμπουργκ. Τελικά ο Αλέξανδρος Φαρνέζε δούκας της Πάρμας έφτασε με ισπανικό στρατό και εκτόπισε τον διεκδικητή. Το αξίωμα αυτό της Κολωνίας έμεινε στους Βίττελσμπαχ για τα επόμενα 200 έτη. Τον Ερνέστο διαδέχθηκε ο γιος του Γουλιέλμου Ε΄, ο Φερδινάνδος. Ο δούκας απέσπασε το Ζάλτσμπουργκ και το παραχώρησε στον Φερδινάνδο. Ο άλλος γιος του Φίλιππος-Γουλιέλμος έγινε επίσκοπος Ρέγκενσμπουργκ και καρδινάλιος.

Οι μη καθολικοί πιέστηκαν να εγκαταλείψουν τη Βαυαρία και συγκροτήθηκε ένα εκκλησιαστικό συμβούλιο, το Πνευματικό Συμβούλιο (Geistlicher Rat), για να τον συμβουλεύει σε θεολογικά ζητήματα, παράλληλα με το παραδοσιακό ιδιωτικό συμβούλιο, που διαχειριζόταν οικονομικά και άλλα κοσμικά θέματα. Το Πνευματικό Συμβούλιο επέβλεπε τον κλήρο και τους κρατικούς λειτουργούς (για τους οποίους έδινε πιστοποιητικά για το ότι εξομολογούνται και κοινωνούν άπαξ του έτους)· έκτιζε καθολικά σχολεία, κολέγια και κτήρια για θρησκευτικά Τάγματα, όπως των Ιησουιτών, των Καπουτσίνων, των Ουρσουλινών. Ο Γουλιέλμος Δ΄ εκτέλεσε πολλούς για μαγεία. 

Κατασκεύασε το ναό του Αγ. Μιχαήλ και το Κολέγιο των Ιησουιτών το διάστημα 1583-97 ως κέντρα Αντιμεταρρύθμισης. Χρηματοδότησε ιεραποστολές σε Ασία και Αμερική δαπανώντας τεράστια ποσά. Τον ιταλό Μάρκο Μπραγκαντίνο, που του είχε υποσχεθεί την κατασκευή άφθονων ποσοτήτων χρυσού, μετά την αποτυχία του τον εκτέλεσε το 1590. Παραιτήθηκε το 1797 υπέρ του γιου του Μαξιμιλιανού Α΄ και αποσύρθηκε σε μονή όπου πέρασε τα υπόλοιπα 29 έτη του σε περισυλλογή και προσευχή. Απεβίωσε το 1626 στο ανάκτορο Σλάισχαϊμ και τάφηκε στο ναό του Αγ. Μιχαήλ στο Μόναχο.

Πολιτιστική δραστηριότητα
Ήδη από διάδοχος, ήταν προστάτης της Τέχνης στο Λάντσουτ. Ο αρχιτέκτονας Φρειδερίκος Ζούστρις ανέλαβε τη διακόσμηση και αναδιαμόρφωση του κάστρου Τάουζνιτς. Όταν αργότερα ο Γουλιέλμος Ε΄ έγινε δούκας, ο Ζούστρις επέκτεινε το ανάκτορο του Μονάχου, κατασκεύασε το ναό του Αγ. Μιχαήλ, το παρακείμενο Κολέγιο και τον πύργο που έφερε το όνομα του Γουλιέλμου Ε΄ (νυν Μάξμπουργκ).

Οι γλύπτες Χανς Κρούμπερ και Χούμπερτ Γκέρχαρντ μαζί με τους ζωγράφους Πέτερ Κάντιντ και Χανς φον Άαχεν βρισκόταν στην Αυλή. Το αναγεννησιακό εξοχικό και ερημητήριο του Γουλιέλμου Ε΄ εξελίχθηκε στο ανάκτορο Σλάισχαϊμ. Το 1589 ίδρυσε τη Ζυθοποιΐα Χόφμπραου.

Οικογένεια
Νυμφεύτηκε το 1568 τη Ρενάτα, κόρη του Φραγκίσκου Α΄ δούκα της Λωρραίνης και είχε τέκνα:
 Μαξιμιλιανός Α΄ 1573-1651, δούκας της Βαυαρίας.
 Μαρία-Άννα 1574-1616, παντρεύτηκε τον Φερδινάνδο Β΄ των Αψβούργων αρχιδούκα της Αυστρίας και βασιλιά της Ουγγαρίας, Βοημίας, Γερμανίας.
 Φίλιππος 1576-1598, επίσκοπος Ρέγκενσμπουργκ και καρδινάλιος.
 Φερδινάνδος 1577-1650, αρχιεπίσκοπος-πρίγκιπας-εκλέκτορας της Κολωνίας, επίσκοπος Χίλντεσχαϊμ, Λιέγης, Μύνστερ, Παντερμπόρν.
 Αλβέρτος 1584-1666.
 Μαγδαληνή 1587-1628, παντρεύτηκε τον Βόλφγκανγκ-Γουλιέλμο των Βίττελσμπαχ δούκα του Παλατινάτου-Νόιμπουργκ.

Οίκος του Βίττελσμπαχ